**Oi de Lună**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Îți pășteai, ciobane, oile pe Lună

Și nimic din noaptea albă ce-mi era

Nu băgai în seamă, nu puteai vedea,

Nu simțeai cum lupii-n ochi mi se adună.

Și s-au strâns în haită alergând pe norii

Ce treceau prin fața turmei tale reci,

Au sărit pe Lună-n zbor de lilieci,

Culegând mioare-n pajiști iluzorii.

Ai rămas, bădie, sprijinit în bâtă,

Fără nicio oaie sau de griji vreo urmă,

Luna-i stână goală, rece și urâtă.

Ochii mei adună haita coborâtă

Din văzduhul nopții care-abia se curmă

Și se-nchid în visul c-un cioban și-o turmă.